Trelis/gawiki huggingface dataset:
Slam-mhúscán. Is ainm neamhfhoirmiúil é slam-mhúscán a thugtar ar roinnt cineálacha orgánach eocarótach a dhéanann spóir agus a bhfuil céim aoncheallach shaorbheathach ina saol. Is ceallach cuid acu, agus is plasmóideach (gan balla scannáin idir na cealla) cuid eile. Is minic a dhéantar spóir i gcorp macrascópach ilcheallach nó ilnúicléatach a d’fhéadfaí a fhoirmiú trí chomhbhailiúchán nó comhtháthú. San am atá caite, rangaíodh slam-mhúscáin mar fhungais ach ní mheastar gur chuid den ríocht sin iad a thuilleadh. Cé nach bhfuil siad ina gclád monaifíléiteach amháin, cuirtear laistigh den ghrúpa paraifíléiteach, Protista, iad.
Tá níos mó ná 900 speiceas de shlam-mhúscán le fáil ar fud an domhain. Tagraíonn an chéad chuid den ainm coitianta do chéim i saolré na n-orgánach seo ina bhfuil dealramh acu le “slam” geilitíneach. Feictear é seo go príomha leis na "Myxogastria", na slam-mhúscáin mhacrascópacha amháin. Tá an chuid is mó de na slam-mhúscáin níos lú ná cúpla ceintiméadar, ach d'fhéadfadh speicis áirithe fás chomh mór le roinnt méadar cearnach agus suas le 20 cileagram meáchain.
Ní chaitheann na slam-mhúscáin “cheallacha” mórán ama sa staid seo. Nuair a bhíonn bia flúirseach, is orgánaigh aoncheallacha iad. Nuair a éiríonn bia gann, cruinníonn go leor de na horgánaigh aoncheallacha seo le chéile agus bogann siad mar chorp amháin. Sa staid seo, is féidir leo ceimiceáin san aer agus foinsí bia a bhrath. Is féidir leo cruth agus feidhm páirteanna a athrú go héasca, agus d'fhéadfaidís “gasáin” thorthúla a fhoirmiú a scaoileann spóir atá éadrom go leor le heitilt ar an ngaoth nó le turas a dhéanamh ar ainmhithe atá ag dul thart.
Caitheann siad miocrorgánaigh atá ina gcónaí in aon chineál ábhair déanta as plandaí marbha. Cuireann siad dreoiteacht fásra marbh chun cinn, agus caitheann siad baictéir, giostaí, agus fungais. Dá bharr seo, faightear slam-mhúscáin de ghnáth in ithir, ar fhaichí, agus ar thalamh na foraoise, go coitianta ar lomáin dhuillsilteacha. I gceantair thrópaiceacha, tá siad coitianta freisin ar bhláthraí agus ar thorthaí, agus thuas san aer (m.sh., i gceannbhrat na gcrann). I gceantair uirbeacha, faightear iad ar mhóta nó sa mhúirín duilliúir i ngáitéir báistí, agus fásann siad freisin in aerchóiritheoirí, go háirithe nuair a bhíonn an draein plúchta.
Slánlus. Is éard atá sa slánlus ná planda bliantúil nó ilbhliantúil, uaireanta ina thom, go minic ina fhiaile. Plantago lanceolata an t-ainm eolaíochta atá air; níl ach speiceas amháin i gceist. An-fhorleathan. Cnota duilleog caol, lansa-chruthach go dtí leathan, ubhchruthach domhainfhéitheach. Na bláthanna bídeach le 4 pheiteal scannánach, scothdhonn go glas, pacáilte i spíce dlúth ingearach.
Slapaire. Lacha shrúmála is ea an slapaire, agus é dúchasach don leathsféar thuaidh, an Afraic Theas, an Astráil, an Nua-Shéalainn, is Meiriceá Theas. Neadaíonn sé i sraitheanna giolcach. Tugtar "an chorr leathadach" agus "spadalach" air freisin. Tá ceithre speiceas di ann, mar atá "Anas platalea", "A. smithii", "A. rhynchotis", agus "A. clypeata" (an spadalach tuaisceartach).
Slat óir. Is planda ilbhliantúil a bhláthaíonn déanach sa bhliain agus a fhástar i ngairdíní í an tslat óir (géineas "Solidago"). Tá idir 100 agus 120 speiceas sa ghéineas, an tslat óir Cheanadach ("Solidago canadensis") atá dúchasach do Mheiriceá Thuaidh san áireamh. Fásann sí 1.5 m ar airde. Na duilleoga lansa-chruthach fada biorach; an-chuid bláthcheann atá bídeach órga/buí, eagraithe ar ghéaga leathnaithe cothrománacha i bpanacail dhlútha phirimidiúla. Is planda ilbhliantúil níos lú í an tslat óir Eorpach ("Solidago virgaurea") a fhásann 1 m ar airde, le bláthchinn níos mó, suas le 1 cm ar leithead, iompartha i gcrobhaingí duilleacha.
Slata is cóin. Cealla fótamhothálacha na reitine veirteabraí, ainmnithe as a gcruth. Braitheann na slata solas lag, agus feidhmíonn go maith tráth an chlapsholais (radharc scotópach). Braitheann na cóin solas geal, agus feidhmíonn go maith i solas an lae (radharc fótópach). De ghnáth in ainmhithe oíchí, bíonn níos mó slata ná coin. Dhá shaghas cóin i gcuid mhaith mamach, ach 3 shaghas i ndaoine is ápaí.
Sleabhcadh imtharraingteach. Réamhinsíonn teoiric na coibhneasachta ginearálta go bhfuaraíonn is go gcrapann réalta nuair a ídíonn an fuinneamh comhleáite núicléach ina croíleacán. Cuireann sé sin isteach ar an gcothromaíocht idir tarraingt isteach na himtharraingthe is brú na ngás sa réalta. Nuair a laghdaíonn ga na réalta faoi bhun luacha chriticiúil (ga Schwarzschild: chomh beag le 3 km don Ghrian, mar shampla), ní féidir an sleabhcadh a chur droim ar ais le haon fhórsa atá ar eolas. Inphléascann an réalta ina dúpholl ansin.
Sleamhnán (ionfhabhtú). Ionfhabhtú áitiúil i bhfaireog nó mórthimpeall ar fhalacail gruaige i gcaipín na súile. Tarlaíonn at beag pianmhar sa chaipín súile dá bharr, agus is féidir é a chóireáil le frithbheathach cuí.
Sleamhnán (pictiúr). Pictiúr tréshoilseáin gan chorraí a shuítear le teilgean. D'úsáidtí sleamhnáin chearnacha mhóra (8.25 × 8.25 cm), go minic línithe de láimh, i laindéir draíochta, ach sa bhfoirm nua-aoiseach is fótagraf daite 3.6 × 2.4 cm é, suite i bhfráma caighdeánach 5 × 5 cm. Formáid an-choitianta grianghrafadóireacha, úsáidtear sleamhnáin go forleathan san oideachas, léirithe cumarsáide, taispeántais closamhairc, agus cláracha nuachta is a leithéid ar an teilifís.
Sliabh aigéanach. Sliabh faoin muir is ea sliabh aigéanach, 1 km ar a laghad os cionn an ghrinnill mórthimpeall, agus a bharr níos mó ná 200 m faoi dhromchla na mara. Tugtar "oitir mara" air má bhíonn sé níos éadoimhne. Tá a leithéid i ngach aigéan, ach an chuid is mó díobh san Aigéan Ciúin, níos mó ná 10,000. Meastar gur bolcáin ídithe cuid mhaith díobh. Tá sléibhte mara ann a bhfuil barr cothrománach acu, iarsmaí oileán báite nó oitreacha. Meastar go luíonn an chuid is mó de na hataill coiréil anuas ar shléibhte mara a thug fúthu ó dhromchla na mara trópaicí.
Slinn. Carraig mhínghráinneach mheiteamorfach ar féidir a scoilteadh go foirfe mar go bhfuil ailíniú comhthreomhar ag na criostail míoca inti. Is toradh ar strus dírithe é seo le linn meiteamorfú áitiúil ísealghráid an scealla nó na láibchloiche. Úsáidtear i gcomhair díonta í agus í scoilte i leatháin thanaí, agus is buanseasmhach éadrom í. Tá foinsí i gContae an Chláir agus an Bhreatain Bheag.
Slinneán. Cnámh thriantánach ar dhá thaobh na colainne os cionn taobh uachtarach an droma idir an dara is an 7ú easna. Leis an dealrachán, foirmíonn sé an crios cnámhach. Ceangailte leis an gcreatlach áiseach ag pointe amháin, agus go hindíreach tríd an dealrachán. 
Taobh istigh de leaba matán a cheanglaíonn leis an tóracs, an colún veirteabrach, is an ghéag uachtarach é. 
Braitheann a ionad ar bhalla an chliabhraigh ar ghníomhíochtaí is idirghníomhaíochtaí na matán éagsúil atá ceangailte leis. 
Gluaiseann sé in éineacht le halt na gualainne chun raon iomlán gluaiste na géige úachtaraí a mhéadú.
Sliogán coirceogach. Seilide foghlach muirí. Suas le 30 cm ar fhad, an bhlaosc le canáil fheiceálach chun tosaigh i gcomhair orgáin ansin (siofón) chun sreabháin a shú isteach. Níos mó ná 400 speiceas, cuid acu a dhéanann nimh a chuireann pairilis ar chreach. Uaireanta, maraíonn sé daoine.
Sliogán na hÁirce. Moileasc suite débhlaoscach le dhá bhlaosc chosúla (comhlaí), a bhíonn traipéasóideach de ghnáth. Na cinn fhásta, de réir cineáil, ceangailte le dromchla foshraithe le filiméid righne (snáithí bisis). Timpeall 250 speiceas ar eolas, an chuid is mó ina speicis mara.
Sliogán rásúir. Débhlaoscach mara tochaltóra le dhá chomhla shliogánacha chomhionanna fhadaithe. Tochlaíonn sé go gníomhach sa ghaineamh le cos mhatánach.
Slíogart.  
Carraig an-éadrom phóiriúil dhoigheartha is ea an slíogart. De ghnáth eibhreach ina chomhdhéanamh. Cruthaítear é trí sholadú an chúir a dhéanann díghású fuinniúil na n-ábhar so-ghalaithe as an laibhe le linn brúchta. Úsáidtear mar scríobhach é.
Slisne micreascóip. Slisne thanaí ábhair a chuirtear ar dhromchla le hiniúchadh ar mhicreascóp. Úsáidtear an teicníocht sa bhitheolaíocht is an phaiteolaíocht míochaine go háirithe.
Slisne sileacain. De bhrí go dtógtar ciorcaid mhicrileictreonacha ar shlisní beaga sileacan leathsheoltóra (timpeall 10 mm × 20 mm nó níos lú), tugtar "slisní", nó fiú "micrishlisní", ar na feistí seo. Bíonn na ciorcaid seo, na trasraitheoirí is na comhbhaill eile den chiorcad chomh maith leis na sreanga ceangailte, eitseáilte ar an tslisne sileacain. De réir a chéile is féidir na ciorcaid a dhéanamh níos dlúithe ar na slisní, ionas gur féidir i bhfad níos mó feidhmeanna leictreonacha a dhéanamh de réir an mhéadair chearnaigh de shlisne. Tugtar "ciorcad iomlánaithe" nó "ciorcaid ollscála iomlánaithe" ar a leithéid. Is iontaofa saor slisní sileacain a tháirgeadh i gcomhair ríomhairí, fearais baile, agus an chuid is mó d'fheidhmeanna leictreonacha an lae inniu. Tábhachtach i mionadúchán an-chuid trealaimh is feidhmeanna a mbíodh gá le meaisíní ollmhóra chucu blianta beaga ó shin.
Hans Sloane. Lia a rugadh i gCill Ó Laoch, Contae an Dúin, ab ea Hans Sloane (16 Aibreán 1660– 11 Eanáir 1753). Rinne a mhúsaem is a leabharlann de 50,000 imleabhar buntús Mhúsaem na Breataine.
Bleachtán. Cuimsíonn sé plandaí éagsúla sa ghéineas "Sonchus", cuid acu bliantúil, cuid eile ilbhliantúil (Béarla: "sow thistle"). Dúchasach don Eoraip, an Áise is an Afraic. Úscann an gas laitéis bhán nuair a bhristear é. Na duilleoga go minic le himill spíonacha, na gasduilleoga ag fáisceadh an ghais le dhá liopa chruinne, cosúil le cluasa, ag a mbun. An bláthcheann mór buí, cosúil le caisearbhán. Ní fíorfheochadán é, mar bíonn spíonta an fheochadáin níos righne géire.
Slúpa. Soitheach seoil aonchrainn, rigeáilte ar fhad an bháid, gan ach ceannseol amháin aige. San 18ú haois d'úsáidtí an téarma d'aon soitheach beag cabhlaigh. Sa dara cogadh domhanda tugadh an téarma ar shoitheach frithfhomhuireán a bhí níos cumasaí ná coirbhéad ó thaobh luais is armála.
Smachtú arm. Srianadh, i dtír amháin nó grúpa tíortha, maidir le leibhéal, saghas, leathnú nó úsáid arm, mar thoradh ar chomhaontú nó go haontaobhach. Is aidhm dó baol is drochthorthaí na cogaíochta a laghdú. Polasaí is modh oibre taidhleoireachta atá i gceist a thug na Stáit Aontaithe isteach sna 1950idí agus a nglactar go forleathan leis anois. Tá cuid mhaith comhaontuithe idirnáisiúnta a théann síos an bóthar seo (mar shampla, comhaontuithe SALT) maidir le hairm núicléacha, cheimiceacha is bhitheolaíocha.
Richard Smalley. Ceimicí a rugadh in Akron, Ohio ab ea Richard E. Smalley (6 Meitheamh 1943 – 28 Deireadh Fómhair 2005). D'fhás sé aníos in Kansas City. Rinne staidéar ag Ollscoil Michigan (B.S., 1965), Ollscoil Princeton (Ph.D., 1973), agus Ollscoil Chicago (clár iar-dochtúra). Ollamh ag Ollscoil Rice in Houston, Texas a bhí ann agus ba in Houston a d'éag sé. Ceannródaí na nanaitheicneolaíochta a bhí ann.
Ag obair lena chomhghleacaithe Robert Curl is Harold Kroto ar ábhair leathsheoltacha, tháinig sé ar ábhar nua de thimpiste i 1985. Ag eisídiú adaimh carbóin as dromchla le léas léasair, á bhfuarú is á sú isteach i bhfolús, ba mhóilíní le 60 adamh carbóin iontu, is uaireanta le 70 adamh carbóin, a fuair siad mar thoradh den chuid is mó. Ba é seo 3ú allatróp an charbóin, C60. Graifít, a bhfuil cruth leatháin uirthi, is diamant, a bhfuil cruth teitrihéidreach air, an dá cheann eile. Chinn na taighdeoirí gur cruth cáis sféarúla, cosúil leis an gcruinneachán geodasach a dhear Buckminster Fuller, cosúil le liathróid sacair, a bhí san allatróp nua, le hadamh carbóin ag gach cúinne. Tús ab ea na millíní bucaí nó na fullairéiní seo le réimse torthúil lán-nua ceimice, an nanaiceimic. Bronnadh Duais Nobel na Ceimice ar an triúr i 1996.
Smalltalk. An chéad teanga chláraithe ríomhaire a bhí bunaithe ar oibiachtaí, a saothraíodh ag Xerox PARC.
Smaointurgnamh. Sa bhfisic, turgnamh a fheiceann eolaí ina aigne ach nach ndéanann go praiticiúil de bhrí go mbeadh sé ródheacair, ach a d'fhéadfadh prionsabail thábhachtacha a léiriú mar sin féin. Mar seo a shamhlaigh Einstein cad a tharlódh in ardaitheoirí luasghéaraithe is saorthitime, agus a d'fhorbair prionsabal na coibhneasachta.
Smart 1. Taiscéalaí Gealaí a lainseáil an ESA i 2003, an chéad aistear Eorpach don Ghealach. Fuinnmhithe le solas na Gréine, dearadh an spásárthach chun fithis íseal a ghabháil timpeall na Gealaí, ag trasnú thar imlíne a bheadh díláithrithe pas beag go huilleach ó thimthriall go timthriall. Chun léarscáil X-ghathach den dromchla a tharraingt a cuireadh chun na Gealaí é, iarracht ar conas a tógadh an Ghealach a dhéanamh amach. Tar éis an chéad fhithis chuí a ghlacadh i 2005 cuireadh an speictriméadar X-ghathach chun oibre go leanúnach ag anailísiú na ndúl ceimiceach ar dhromchla na Gealaí. Meastar go gcuirfidh an taighde seo go mór lenár dtuiscint ar bhunús is éabhlóid na Gealaí.
Smealt. Iasc beag é an smealt le colainn chaol atá forleathan i bhfarraigí cois cladaigh sna réigiúin mheasartha is thrópaiceacha. Géineas "Osmerus". De ghnáth 10-15 cm ar fhad. Go minic le dromchla uachtarach scothghlas is líne airgeadach shonrach ar feadh an taoibh. Na súile mór. Cuimsíonn sé an smealt gainimh atá coitianta in oirthear an Atlantaigh thuaidh.
Bedřich Smetana. Cumadóir a rugadh i Litomyšl i bPoblacht na Seice (sa Bhóihéim in impireacht na hOstaire ag an am) ab ea Bedřich Smetana (1824-1884). A shaothar cumadóireachta an-náisiúnaíoch, ina measc 9 gceoldráma, "Prodana Nevěsta" (An Bhrídeach Bhabhtálaithe, 1866) go háirithe, saothair seomra, siansaí, agus sraith dánta siansacha "Má Vlast" (Mo Thír Dhúchais, 1874-1879).
Smiolamas caisealóide. Is éard is smiolamas caisealóide ann ola chéiriúil a fhaightear i gceann na caisealóide (suas le 2,000 lítear sa chaisealóid mhór). Calcann sé san aer. Ní fios cén fheidhm a bhaineann an chaisealóid as. D'úsáidtí é mar bhealú, agus i gcoinnle is ungthaí.
Smionagar satailítí. Cuid mhaith os cionn 10,000 réad inbhraite atá i bhfithisí sa spás timpeall an Domhain. Satailítí teileachumarsáide, aimsire is míleata cuid acu, ach is satailítí caite is smionagar satailítí an chuid is mó. I 1970 ní raibh ach 200 réad inbhraite mar sin. Seans go bhfuil na billiúin réad beag do-bhraite thuas i bhfithisí os ár gcionn anois. Cruthaítear tuilleadh réada sna fithisí sin le himbhuailtí ardluais eatarthu. Tá baol ann go millfidh a leithéid d'imbhualadh satailít nó spásárthach fíorchostasach. Is gá gach iarracht a dhéanamh gan cur leis an mbruscar spáis, agus an smionagar atá ann a ghlanadh suas an oiread agus is féidir.
Smol. Téarma ginearálta ar aon cheann de raon leathan galair plandaí, na galair fhungasacha go príomha.
Smol cloig. Galar dian aeriompartha a chuireann isteach ar thae, eindéimeach in oirdheisceart na hÁise. Shroich sé Srí Lanca i 1946, ach níor shroich an Afraic fós mar thoradh ar rialacháin ghéara coraintín. Ionsaíonn an galar na duilleoga óga, scaipeann go tapa, agus milleann na duilleoga ó thaobh trádála de. Is gá sprae daor fuingicídeach a úsáid chun é a smachtú.
Smólach ceoil. Éan ceoil ar mheánmhéid is ea an smólach ceoil. Faightear é in an-chuid réigiún ar fud an Domhain ó fhásaigh go dtí na foraoisí báistí sna trópaicí. A dhroim donn is a bhrollach geal le cuid mhaith spotaí dubha. Déanann sé ceol i rith na bliana. Bíonn a limistéar féin aige agus ruaigeann sé smólaigh eile as, ach ní bhacann le héin eile. Cónaíonn sé i dtoim, agus itheann péisteanna ar an talamh (ag briseadh poigheachán an tseilide ar charraig) is caora gealdaite. Déanann sé a nead chupánchruthach i dtom tiubh, agus tógann suas le 3 ál sa bhliain. Tugtar "caislíní" ar chuid de na saghsanna.
Smugairle an tseoil. Céalantrátach cosúil le smugairle róin is ea smugairle an tseoil. Snámhann ar barr an aigéin, coimeádta suas le slaod atá lán de ghás. Maireann i gcóilíneachtaí agus bíonn a thasc speisialta féin ag gach indibhid díobh, cosúil le atáirgeadh, beathú agus eile. Beireann ar chreach le hadharcáin fhada loiscneacha a chrochann síos ón slaod agus a d’fhéadfadh goimh pianmhar a thabhairt do shnámhaí.
Smutmhadra. Maidrín beag bídeach a saothraíodh sa tSín. A bhunús cosúil leis an bpeicinís, ach le fionnadh gearr, níos airde troime anois, ach le haghaidh leata fós agus an t-eireaball iompartha os cionn an droma.
Robert Smythson. Ailtire Sasanach ab ea Robert Smythson (c 1535 – 15 Deireadh Fómhair 1614). Thosaigh sé mar shaor cloiche. Ba é an chéad saothar dá chuid a taifeadadh Longleat (1568), agus meastar gur dhear sé é. Ba é Wollaton Hall i Nottingham (1580-1588) a shárshaothar, caisleán meánaoiseach bréige le gnéithe clasaiceacha is faisean Pléimeannach fite ann. D'fhorbair sé plean nua ceartingearach leis an halla mór suite trasna, rud a bhí réabhlóideach maidir leis na féidearthachtaí spásúla i bhfoirgnimh chomhaimseartha.
Snag (scairt). Crapadh ainneonach na scairte is ea snag, a chuireann tús le hionghabháil aeir, a stoptar le freanga ainneonach (is dúnadh) an ghlotais. 
Ciallaíonn sin go mbíonn an diafram ag bogadh go tapa agus tagann aer amach ónár mbéal go tapa. 
Uaireanta bíonn “hic” le cloisteáil nuair a bhíonn snag orainn. Cruthaítear mar sin fuaim ghéar shainiúil ionanálaithe leis an ngníomhaíocht seo. 
Cúis agus leigheas.
Uaireanta agus sinn ag ithe, nó ag ól an iomarca, nó go róthapa, tagann snag orainn. Ní fios cén fáth go dtarlaíonn snaganna. Is eol nach n-éiríonn leis na leigheasanna pobail.
De ghnáth imíonn snaganna chomh tapa is a tháinig. 
Cleasanna.
Go minic, bíonn cleas ag duine chun stop a chur leis an snag. 
Inniu, muna n-imíonn snaganna, úsáidtear an druga clórprómaisín chun stop a chur leis.
Uaireanta ní oibríonn na cleasanna nó an druga. Mar sin, níl aon rogha againn ach fanacht go dtí go n-imíonn an snag. Ar 13 Meitheamh 1922, tháinig snag ar Charles Osborne i Meiriceá. Ó bhó, ní raibh aon éifeacht ag na gnáthchleasanna ar an mbail a bhí air. Ní dhearna aon chóir leighis aon leas dó. Mhair an snag ar feadh 68 bliain agus thart ar 430 milliún “hic”. Ar 5 Meitheamh 1990, d’imigh an snag go tobann, gan cúis shoiléir. Inniu tá ainm Charlie sa leabhar Guinness World Records don tréimhse is faide a bhí snag ar dhuine.
Snag breac. Is éan coille de chlann na bpréachán é an snag breac. Tugtar meaig agus míogadán breac air freisin. An-chosúil ina iompar is a chruth leis an rúcach, ach gob dubh air. Sa 17ú céad a tháinig siad go hÉirinn den chéad uair. Uiliteach. Fanann an chearc is an coileach le chéile ar feadh a saoil.
Snáithe. Snáithe sníofa a ndéantar uigí leis trí fhí, cniotáil is eile. Braitheann a airíonna ar a thoilleadh snáithíní, an oiread snáithíní discréideacha ann, agus an modh sníofa.
Snáithe ata. Snáithe atá déanta as snáithíní, de ghnáth saorga, a preasáileadh le linn próiseáil an tsníofa chun toirt an tsnáithe a mhéadú.
Snáithín. An t-aonad bunúsach a ndéantar fabraicí as. Tarlaíonn snáithíní nádúrtha i bhfoirm shnáithíneach go nádúrtha, agus cuimsíonn siad olann, cadás, línéadach, siúit, caismír is síoda.
Snáithín cothaithe. An chuid de charbaihiodráití planda nach féidir iad a dhíleá ag na heinsímí sa stéig bheag a dhíleánn carbaihiodráití de ghnáth. Tugtar "gairbhseach" air freisin. Cuid de na carbaihiodráití struchtúrtha i gcillbhallaí an phlanda is ea é, chomh maith le polaishiúicrídí, nach stáirse iad. Is é an snáithín is flúirsí sa nádúr an ceallalós, atá déanta as aonaid athfhillteacha glúcóis i nduail shingile fhada. Snáithíní eile is ea heimicheallalós is peictin. Coipeann baictéir cuid de na snáithíní sa stéig mhór, rud a mhéadaíonn meáchan an tuair de bharr méadú na mbaictéar faecach. Tá snáithíní eile atá níos frithbheartaí i gcoinne coipthe bhaictéaraigh, ach méadaíonn siad meáchan an tuair de bharr a n-acmhainn iompartha uisce. Moltar aiste bia le cuid mhaith snáithín ann do dhiaibéitigh anois, mar go moillíonn snáithín sa chothú fuascailt an ghlúcóis isteach in imshruthú na fola.
Snáithín optúil. Déantar an struchtúr seo as a lán tointí caola gloine, gach ceann acu le clúdach de ghloine eile ar a fhad. I gcroílár na tointe, tá gloine le luach ard comhéifeacht athraonta, agus comhéifeacht athraonta íseal ag an gclúdach. 
Nuair a ionsaíonn ga solais, go príomha ga léasarsholais, an teorainn idir na gloiní seo agus é claonta ó thaobh na gloine inmheánaí, frithchaitear go hiomlán é. Mar sin, nuair a lonraítear ga solais isteach ceann amháin den tointe, frithchaitear go hiomlán arís is arís eile é go ndéanann sé a bhealach amach tríd an gceann eile. 
Tarlaíonn sé seo gan ach maolú beag solais ar feadh an chúrsa tríd an tointe, is cuma cé chomh lúbtha is atá an tointe. Bíonn an ga solais sáinnithe inti, agus is féidir solas a stiúradh in aon treo is maith leat ach an tointe a dhíriú. Feidhmíonn an tointe mar a bheadh píopa solúbtha solais inti. 
De ghnáth bíonn a lán tointí i snáithín ar bith, agus cuireann sé seo ar ár gcumas a lán solais a stiúradh ó áit amháin go dtí aon áit eile. 
Is iomaí úsáid a bhaintear as na gléasanna seo inniu, chun solas a sheoladh go dtí nó amach as ionaid dhoshroichte eascairdiúla agus chun comharthaí a tharchur go tapa éifeachtach i bhfeidhmeanna teileachumarsáide. 
Is féidir i bhfad níos mó comharthaí digiteacha — glaonna teileafóin, mar shampla, nó sonraí ríomhaire—a sheoladh ag an am céanna ar feadh snáithín optúil ná ar feadh sreang copair, agus mar sin tá comhlachtaí teileafóin ar fud an Domhain i mbun snáithíní a insealbhú in ionad na sreanga copair.
Snáithín saorga. Ábhar, cosúil le níolón, réón is poileistear, a úsáidtear chun teicstílí a dhéanamh. Tosaíodh ar a dtáirgeadh sna 1930idí, agus faoi na 1950idí bhí táirgeadh ollmhór ar fud an Domhain is modhanna déanta amach chun éadaí de gach sórt a dhéanamh astu, chomh maith le gléasra míleata is tionsclaíochta. Mar thoradh laghdaíodh táirgeadh na holla, an chadáis is na siúite go mór. Tá an réabhlóid teicstíle seo ag leanúint an t-am ar fad.
Snáithín carbóin. Is éard atá i gceist le snáithín carbóin ná ábhar an-láidir ó thaobh teannais, a dhéantar trí theaschóireáil rialaithe snáithíní aicrileacha. 
Nuair a fhitear i bhfabraic iad, bíonn siad go hiontach chun gás nimhiúil a ionsú, fo-éadaí cosanta a dhéanamh do shaighdiúirí, agus cochall iarta a dhéanamh. I bhfad níos láidre ná cruach, agus úsáidtear iad in ábhair shaorga lannacha a bheadh láidir is éadrom in aerárthaigh is roicéid. 
Úsáidtear iad freisin mar threisiú i bplaistigh (mar shampla, i slata iascaigh, raicéid, scíonna, clogaid is camáin).
Snáithíní gruaige. Snáithíní ainmhithe, as próitéiní den chuid is mó. De ghnáth ionannaítear iad leis an ainmhí óna bhfaightear iad, mar shampla, olla ón gcaora, móihéar ón ngabhar angóra, síoda ón seiriceán, is eile.
Snáithíní speisialta. Snáithíní teicstíle ó chlanna an ghabhair is an chamaill, cosúil le caismír, móihéar, viciúine, alpaca is angóra (coinín). Tearc daor i gcomparáid le snáithíní eile.
Snámhacht (próiseas). Próiseas chun codanna áisiúla mianraí a scaradh amach ón bhfuíoll trí ghreamú roghnaíoch pháirteagail an ábhair inmhianaithe le bolgáin sa choipeadh. Tumtar an mianra san uisce, agus séidtear aer tríd sin. Is féidir cumadh na mbolgán a chur ar aghaidh le hoibreáin dhromchlaghníomhacha nó choipeacha.
Snámhaí balla. Éan atá cosúil le cnóshnag, dúchasach do dheisceart na hEorpa is an Áise. Gormliath le sciatháin leathana dhearga is bhána, agus gob fada caol cuarach. Áitríonn sé ceantair charraigeacha go hard sna sléibhte, agus itheann feithidí is damháin alla.
Snámhaíocht. Díchumadh céimseach solaid atá faoi strus leanúnach, cosúil le fadú sreinge faoi ualach inteannta. In ábhair chriostalta, cosúil le miotail, tarlaíonn snámhaíocht trí ghluaiseacht asáitithe tríd an ábhar.
Lagan, snámhraic, muirchur. 3 théarma d'earraí is raic a fhaightear sa bhfarraige. Aon stuif mar sin a bhíonn ar snámh, tugtar "snámhraic" air. Is muirchur aon rud a caitheadh thar bord d'aon ghnó chun lasta a laghdú, nó mar gheall ar bhaol don long. Earraí ar ghrinneall na farraige, nó i gcabhail loinge briste ar an ngrinneall, is lagan iad.
Snaois. Aon druga a ullmhaítear mar phúdar mín a riartar trí tharraingt isteach an tsrón. Asúitear í trí scannáin mhúcasacha na sróine. Go coitianta glactar leis gurb ionann snaois is snaois tobac, a chaitear mar gheall ar an nicitín inti. Bhí snaois tobac in úsáid ag treibheanna Indiacha i Meiriceá, agus ghlac na hEorpaigh léi uathu. Sa 17ú céad tugadh caitheamh snaoise isteach i gcodanna den Áise mar a mbíodh caitheamh tobac mídhleathach. Shroich sí buaic a réime i gcúirt na Fraince san 18ú céad, ach ní chaitear ach go hannamh anois í.